

Upravni odjel za lokalnu

samoupravu i upravu

 Čavja 31

 51219 Čavle

KLASA : UP/I -351-02/22-01/02

UR.BROJ: 2170/03-01-22-1

Čavle, 09. prosinac 2022. godine

Općina Čavle, Upravni odjel za lokalnu upravu i samupravu na temelju odredbe čl. 43. st. 1. Zakona o općem upravnom postupku (NN br. 47/09, 110/21) objavljuje

**II. JAVNI POZIV**

**ZA PROVEDBU PROGRAMA PREUZIMANJA I ZBRINJAVANJA AZBESTNOG KROVNOG POKROVA SA ZGRADA NA PODRUČJU OPĆINE ČAVLE U 2022. GODINI**

**"ČAVLE BEZ AZBESTA"**

**1.PREDMET JAVNOG POZIVA**

Predmet ovog II. javnoga poziva (u daljnjem tekstu: Javni poziv) je sufinanciranje provedbe Programa preuzimanja i zbrinjavanja azbestnog krovnog pokrova sa zgrada na području Općine Čavle - "ČAVLE BEZ AZBESTA".

Općina Čavle je u proračunu za 2022. godinu osigurala sredstva u sveukupnom iznosu od 50.000,00 kuna (PDV uključen) namijenjenih za sufinanciranje Programa. Javnim pozivom za provedbu Programa od 11. svibnja 2022.godine, KLASA: UP/I -351-02/22-01/01, URBROJ: 2170/03-01-22-1, preostalo je 13.000,00 kuna.

**PRAVO NA SUFINANCIRANJE**

Pravo na sufinanciranje preuzimanja i zbrinjavanja azbestnog krovnog pokrova može ostvariti fizička osoba koja je vlasnik/suvlasnik zgrade na području Općine Čavle.

Pod zgradom, u smislu ovog Javnoga poziva, podrazumijeva se zatvorena i/ili natkrivena građevina namijenjena boravku ljudi, odnosno smještaju životinja, biljaka i stvari .

**2.UVJETI KOJIMA PODNOSITELJI PRIJAVA MORAJU UDOVOLJAVATI**

Podnositelj prijave može biti isključivo punoljetna, fizička osoba, vlasnik ili suvlasnik zgrade na kojoj će se izvršiti zamjena krovnog pokrova koji sadrži azbest, a za koju se uredno podmiruje davanja s osnove komunalne naknade za zgradu.

Podnositelj prijave ne smije imati nepodmirenih dugovanja prema Općini Čavle, po bilo kojoj osnovi, a provjera će se izvršiti uvidom u službene evidencije Općine Čavle.

Ukoliko podnositelj prijave ne zadovoljava jedan ili više od navedenih uvjeta njegova prijava automatski će se isključiti iz daljnjeg postupka.

**3.OBVEZNA DOKUMENTACIJA**

Podnositelj prijave dužan je dostaviti sljedeću dokumentaciju:

* popunjeni i potpisani obrazac prijave **(Prilog 1)**;
* popunjenu i potpisanu Izjavu o prihvaćanju općih uvjeta Javnog poziva **(Prilog 2)**;
* ukoliko postoji više suvlasnika zgrade suglasnost svih suvlasnika **(Prilog 3)**;
* presliku važeće osobne iskaznice
* vlasnički list (zemljišnoknjižni izvadak) za zgradu na kojem se planiraju izvesti radovi zamjene krovnih pokrova koji sadrži azbest (u izvorniku ili ispis elektroničkog dokumenta ne stariji od 30 dana);
* ukoliko se zgrada nalazi na području zaštićene kulturno - povijesne baštine potrebno je priložiti mišljenje nadležne Uprave za zaštitu kulturne baštine, Konzervatorskog odjela u Rijeci

**4.NAČIN, MJESTO I ROK PODNOŠENJA PRIJAVE**

Prijava na Javni poziv podnosi se u pisanom obliku i predaje se osobno u pisarnici Općine Čavle u zatvorenoj omotnici s imenom i prezimenom te adresom podnositelja prijave uz naznaku na što se prijava odnosi: "II. JAVNI POZIV- ČAVLE BEZ AZBESTA".

Prijavni obrazac i ostali prilozi se mogu podignuti na adresi Općine Čavle, Čavja 31 ili ispisati sa službene internetske stranice Općine Čavle: www.cavle.hr.

 Prijave na Javni poziv mogu se predati zaključno **do 15. prosinca 2022. godine.**

**5. PREGLED PRIJAVA**

Prijave za sufinanciranje i zbrinjavanje azbestnog krovnog pokrova sa zgrada na području Općine Čavle pregledava Upravni odjel za lokalnu samoupravu i upravu, Povjerenstvo za provedbu postupka II. javnog poziva - ČAVLE BEZ AZBESTA- .

Pri pregledu pristiglih prijava obavezno se provjerava:

* zadovoljavanje uvjeta Podnositelja prijave ( iz točke 3.)
* točnost podataka upisanih u Prijavni obrazac

U svrhu provjere točnosti podataka iz prijavnog obrasca, obaviti će se terenski pregled prijavljene zgrade s cjelovitom dokumentacijom. Pregledom će se utvrditi usklađenost upisanih
podataka u prijavnom obrascu sa zatečenim stanjem.

Ukoliko podnositelj prijave ne dostavi traženu potpunu dokumentaciju ili dostavi netočne podatke, prijava se isključuje iz daljnjeg postupka.

Prijava na Javni poziv, sa svim prilozima, može biti predmetom provjere te je od podnositelja prijave moguće zatražiti dostavu izvornika ili ovjerenih preslika određenih dokumenata.

**6. ODABIR KORISNIKA**

Uz zadovoljenje uvjeta Javnog poziva odabir korisnika sufinanciranja vršit će se po kriteriju **redoslijeda realizacije** **zamjene azbestnog krovnog pokrova na prijavljenoj zgradi do iskorištenja sredstava iz točke 1. ovog Javnog poziva, odnosno do iskorištenja sredstava iz točke 1. ovog Javnog poziva.**

Ukoliko više podnositelja zahtjeva ostvaruje isti redoslijed realizacije zamjene azbestnog pokrova prednost ima onaj zahtjev koji je predan ranije (mjerodavni su vrijeme i datum predaje poštanskom uredu).

Nakon odabira korisnika sufinanciranja Općina Čavle donosi Odluku o ostvarenom pravu na sufinanciranje preuzimanja i zbrinjavanja azbestnog krovnog pokrova.

Uz navedenu odluku korisnici će primiti i Upute za preuzimanje azbestnog krovnog pokrova u kojima će biti točno naznačeno na koji način mora biti pripremljen kako bi ga ovlašteni sakupljač mogao preuzeti s lokacije i zbrinuti.

Za podnositelje koji nisu ostvarili pravo na sufinanciranje Općina Čavle donosi Odluku o neprihvaćanju prijave.

**7.NAČIN SUFINANCIRANJA**

Korisnik sufinanciranja dužan je nakon izvršenih radova novo ugrađenog krovnog
pokrova obavijestiti nadležni Odjel o istome kako bi se izvršio kontrolni pregled zgrade.

Nakon izvršenog pregleda i utvrđenog stanja ovlaštenom sakupljaču azbestnog otpada dostavlja se korisnikova Odluka o ostvarenom pravu na sufinanciranje preuzimanja i zbrinjavanja azbestnog krovnog pokrova. Po primitku Odluke ovlašteni sakupljač izvršava preuzimanje azbestnog krovnog pokrova sa lokacije korisnika.

Po završetku postupka preuzimanja i zbrinjavanja ovlašteni sakupljač Općini Čavle dostavlja potvrdu koja sadržava podatke o količini uklonjenog azbestnog krovnog pokrova, lokaciju s koje je azbestni pokrov uklonjen te odgovarajućem postupku uklanjanja i zbrinjavanja istog. Ovime se dokazuje da je postupak uklanjanja i zbrinjavanja azbestnog materijala izvršen na odgovarajući i prihvatljiv način sukladno Pravilniku o građevnom otpadu i otpadu koji sadrži azbest (NN 69/16).

 Pročelnica:

 \_\_\_\_\_\_\_\_\_\_\_\_\_\_\_

 Dolores Burić, dipl. iur.